2020. gada 11. februārī Rīkojums Nr. 48

Rīgā (prot. Nr. 6 2. §)

**Par valsts nekustamā īpašuma "Zaļais mežs" Sējas novadā nodošanu Sējas novada pašvaldības īpašumā**

1. Pamatojoties uz Meža likuma 44. panta ceturtās daļas 2. punkta "c" apakšpunktu, Publiskas personas mantas atsavināšanas likuma 42. panta pirmo daļu un 43. pantu, likuma "Par pašvaldībām" 15. panta pirmās daļas 2. punktu, atļaut Aizsardzības ministrijai nodot bez atlīdzības Sējas novada pašvaldības īpašumā valsts nekustamo īpašumu "Zaļais mežs" (nekustamā īpašuma kadastra Nr. 8092 005 0094) – valsts meža zemi – zemes vienību (zemes vienības kadastra apzīmējums 8092 005 0069) 29,14 ha platībā – Sējas novadā (turpmāk – nekustamais īpašums), lai to izmantotu pašvaldības autonomo funkciju īstenošanai – parka ierīkošanai un uzturēšanai.

2. Sējas novada pašvaldībai nekustamo īpašumu bez atlīdzības nodot valstij, ja tas vairs netiek izmantots šā rīkojuma 1. punktā minētās funkcijas īstenošanai.

3. Sējas novada pašvaldībai, nostiprinot zemesgrāmatā īpašuma tiesības uz nekustamo īpašumu:

3.1. norādīt, ka īpašuma tiesības nostiprinātas uz laiku, kamēr Sējas novada pašvaldība nodrošina šā rīkojuma 1. punktā minētās funkcijas īstenošanu;

3.2. ierakstīt atzīmi par aizliegumu atsavināt nekustamo īpašumu un apgrūtināt to ar hipotēku.

4. Šā rīkojuma 3.2. apakšpunktā minēto aizliegumu – apgrūtināt nekustamo īpašumu ar hipotēku – nepiemēro, ja nekustamais īpašums tiek ieķīlāts par labu valstij Valsts kases personā, lai saņemtu Eiropas Savienības fondu atbalstu.

Ministru prezidents A. K. Kariņš

Ministru prezidenta biedrs,

aizsardzības ministrs A. Pabriks